Document ID: 32000R2774

Κανονισμός (ΕΚ) αριθ. 2774/2000 της Επιτροπής
της 18ης Δεκεμβρίου 2000
σχετικά με την αναστολή της κοινοποιήσεως νέων συμφωνητικών για προαιρετική απόσταξη επιτραπέζιων οίνων
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1623/2000 της Επιτροπής, της 25ης Ιουλίου 2000, για τον καθορισμό των λεπτομερειών εφαρμογής του κανονισμού (ΕΚ) αριθ. 1493/1999 του Συμβουλίου περί κοινής οργανώσεως της αμπελοοινικής αγοράς, όσον αφορά τους μηχανισμούς της αγοράς(1), όπως τροποποιήθηκε από τον κανονισμό (ΕΚ) αριθ. 2409/2000(2), και ιδίως το άρθρο 63 παράγραφος 6,
Εκτιμώντας τα ακόλουθα:
(1) Το άρθρο 63 του κανονισμού (ΕΚ) αριθ. 1623/2000 καθορίζει τις προϋποθέσεις εφαρμογής του καθεστώτος αποστάξεως των οίνων που αναφέρονται στο άρθρο 29 του κανονισμού (ΕΚ) αριθ. 1493/1999 του Συμβουλίου(3). Πρόκειται για επιδοτούμενη και προαιρετική απόσταξη που αποσκοπεί στο να στηρίξει την αμπελοοινική αγορά και να ευνοήσει τη συνέχιση του εφοδιασμού του τομέα της πόσιμης αλκοόλης που παραδοσιακά χρησιμοποιεί την αλκοόλη αυτή. Για το σκοπό αυτό, συνάπτονται συμφωνητικά μεταξύ των οινοπαραγωγών και των αποσταγματοποιών, τα οποία κοινοποιούνται δύο φορές μηνιαίως από τα κράτη μέλη στην Επιτροπή.
(2) Η παράγραφος 6 του εν λόγω άρθρου ορίζει τις προϋποθέσεις σύμφωνα με τις οποίες η Επιτροπή πρέπει να επεμβαίνει στη διαδικασία εγκρίσεως των συμφωνητικών, δηλαδή να καθορίζει ενιαίο ποσοστό αποδοχής των συμφωνητικών που έχουν συναφθεί για την απόσταξη ή/και να αναστέλλει την κοινοποίηση νέων συμφωνητικών. Οι προϋποθέσεις αυτές είναι κυρίως η υπέρβαση ή ο κίνδυνος υπερβάσεως των δημοσιονομικών μέσων και των δυνατοτήτων απορροφήσεως του τομέα της πόσιμης αλκοόλης.
(3) Με βάση τις ποσότητες οίνων για τις οποίες τα κράτη μέλη έχουν κοινοποιήσει στην Επιτροπή, στις 5 Δεκεμβρίου 2000, συμφωνητικά αποστάξεως, η Επιτροπή διαπιστώνει ότι, εάν δεν παρέμβει, θα σημειωθεί υπέρβαση των διαθεσίμων κονδυλίων του προϋπολογισμού. Είναι, επομένως, σκόπιμο να ανασταλεί η κοινοποίηση νέων συμφωνητικών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Αναστέλλεται έως τις 31 Αυγούστου 2001 η κοινοποίηση νέων συμφωνητικών στην Επιτροπή βάσει του άρθρου 63 παράγραφος 4 του κανονισμού (ΕΚ) αριθ. 1623/2000.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 18 Δεκεμβρίου 2000.

Labels: 11
17
6